༼ཇ༽ ཟབ་ཡངས་ནམ་མཁའི་ཆོས་སྡེ་ལས། མཁའ་འགྲོའི་སྒྲུབ་ཐབས་ཡེ་ཤེས་སྒྲ་དབྱངས་ཀྱི་སྨིན་བྱེད་དབང་གི་རིམ་པ་པདྨའི་ཟེའུ་འབྲུ་ཞེས་བྱ་བ་བཞུགས་སོ། རྒྱལ་བ་ཀུན་ཡུམ་ཆོས་སྐུ་ཀུན་བཟང་མོ། །རྒྱལ་ཀུན་ཕྲིན་ལས་ལོངས་སྐུ་མྱུར་མ་དཔལ། །རྒྱལ་ཀུན་དགྱེས་བསྐྱེད་སྤྲུལ་སྐུ་མཁར་ཆེན་བཟའ། །སྐུ་གསུམ་དབྱེར་མེད་མཁའ་འགྲོས་དུས་ཀུན་སྐྱོངས། «།དེ་ལ་ཐོག་མར་མཁའ་འགྲོའི་དཀྱིལ་འཁོར་དུ་སྨིན་པར་བྱ་བ་ལ། སྦྱོར་དངོས་རྗེས་གསུམ་ལས། དང་པོ་མཁའ་འགྲོའི་སྐུ་རྟེན་བཀྲམ་པའི་མདུན་དུ་དབང་བཞི་བརྩེགས་ཐབས་སུ་བཀོད་པའི་མཐར། གཏོར་མ་ཆད་བརྟན་བསྐུལ་གསུམ། ཆུ་གཉིས་ཉེར་སྤྱོད་ནང་མཆོད་བཅས་དགོས་པའི་ཡོ་བྱད་འདུ་བྱས་ལ། དངོས་གཞི་སྒྲུབ་པའི་སྐབས་ཐོག་མར་ཚིག་བདུན་གསོལ་འདེབས་སྐྱེས་རབས་གསོལ་འདེབས་དང་། སྐྱབས་སེམས་ནས་བཟུང་བདག་བསྐྱེད་མཆོད་བསྟོད་བར་སོང་ནས་ཛཔ྄་ཁང་དབྱེ་ཞིང་། བདག་མདུན་དབྱེར་མེད་ཀྱི་བསྐྱེད་བཟླས་བྱ། དེ་ནས་རྣམ་བུམ་དང་ལས་བུམ་བསྒྲུབས་ནས་མཆོད་བསྟོད་འོད་ཞུ་བཅས་ཀྱི་མཐར་རིག་པའི་མེ་ཏོག་ཙམ་གྱིས་བདག་ཉིད་འཇུག་པ་དང་། སློབ་མ་འཇུག་པའི་གསོལ་འདེབས་རྣམས་བྱ་ལ་དཀྱིལ་འཁོར་ཡོལ་བས་དགབ། གསོལ་ཁ་ནས་བཤགས་སྐོང་ཚོགས་མཆོད་དྲང་བའི་བར་སྔོན་དུ་འགྲོ་བར་བྱའོ། དེ་ནས་བསྒྲུབ་བྱ་རྣམས་གྲལ་དུ་འཁོད་པ་དང་ལས་བུམ་ཆུས་ཁྲུས་བྱས་ལ། » བདེ་གཤེགས་རྒྱལ་བ་རྣམས་«སོགས་ཀྱི་མཐར་ལས་སྔགས་དང་། ཡིག་བརྒྱའི་མཐར། » རྡོ་རྗེ་སློབ་མ་རྣམས་ཀྱིས་ཚེ་རབས་ཐོག་མེད་ནས་བསགས་པའི་ཉོན་མོངས་པ་སྡིག་པ་དང་སྒྲིབ་པའི་ཚོགས་ཐམས་ཅད་ཤཱནྟིཾ་ཀུ་རུ་ཡེ་སྭཱ་ཧཱ། «ཞེས་བརྗོད། མཎྜལ་བཀྱེ་བསྡུ་བྱ། དེ་ནས་བགེགས་གཏོར་བྱིན་གྱིས་བརླབ་པ་ནི། » ཧྱ་གྷྲྀ་ཝ«ས་བསང་། » སྭ་བྷཱ་ཝ«ས་སྦྱངས། » སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་ནང་དུ་ལན་ཆགས་བགེགས་ཀྱི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པར་གྱུར༔ ཨོྃ་ཨཱཿཧཱུྃ༔ སརྦ་བྷུ་ཏ་ཨ་ཀརྵ་ཡ་ཛཿ ཨོཾ་སརྦ་བིགྷྣཱན་ན་མཿ སརྦ་ཏ་ཐཱ་ག བ་ལིཾ་དྱ་སྭཱ་ཧཱ། «གསུམ་གྱིས་བསྔོ། » ན་མོཿ རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། སངས་རྒྱས་ཀྱི ཆོས་ཀྱི དགེ་འདུན་གྱི གསང་སྔགས་རིག་སྔགས་གཟུངས་སྔགས་སྙིང་པོ་སྔགས་དང་ཕྱག་རྒྱ་ཏིང་ངེ་འཛིན་རྣམས་ཀྱི་བཀའ་བདེན་པ་དང་། ཁྱད་པར་དུ་མ་ཅིག་མཁའ་འགྲོའི་གཙོ་མོ་ཡེ་ཤེས་མཚོ་རྒྱལ་གྱི་ལྷ་ཚོགས་རྣམས་ཀྱི་བཀའ་བདེན་པ་དང་། བདེན་པ་ཆེན་པོའི་བྱིན་རླབས་ཀྱིས། དེང་འདིར་གསང་བ་ཟབ་མོའི་བྱིན་རླབས་ཀྱི་དབང་བསྐུར་བར་བྱེད་པ་ལ་བར་དུ་གཅོད་པའི་གདོན་བགེགས་ལོག་པར་འདྲེན་པའི་ཚོགས་ཐམས་ཅད། མཆོད་སྦྱིན་གྱི་གཏོར་མ་འདིས་ཚིམས་པར་གྱིས་ལ་རང་རང་སོ་སོའི་གནས་སུ་ཕྱིར་དེངས་ཤིག །གལ་ཏེ་མི་འགྲོ་ན་ཁྲོ་བོ་ཡེ་ཤེས་ཀྱི་རྡོ་རྗེའི་མེ་རབ་ཏུ་འབར་ནས་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་འགྱུར་ཏ་རེ། «ཞེས་དྲག་སྔགས་དང་སུམྦྷ་ནིའི་སྔགས་ཀྱིས་བསྐྲད་ལ་གཏོར་མ་གཏོང་། » སྟེང་འོག་ཕྱོགས་མཚམས་ཐམས་ཅད་རྡོ་རྗེའི་ར་བ་དྲྭ་བ་གུར་བླ་རེ་ཡེ་ཤེས་ཀྱི་མེ་དཔུང་རབ་ཏུ་འབར་བའི་སྲུང་འཁོར་ཡངས་ཤིང་རྒྱ་ཆེ་བ་ཅིས་ཀྱང་མི་ཆོད་མི་ཤིགས་པར་གྱུར། ཨོཾ་བཛྲ་རཀྵ་རཀྵ་སྭཱ་ཧཱ། «སློབ་དཔོན་གྱིས་ཞྭ་ཆོས་བཅས། » ནམ་མཁའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ། བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་འཐོབ་པར་བྱ། དེའི་ཆེད་དུ་བཀའ་གསང་བླ་ན་མེད་པའི་མཚོ་རྒྱལ་གསང་སྒྲུབ་ཡེ་ཤེས་སྒྲ་དབྱངས་ཀྱི་བྱིན་རླབས་དབང་བསྐུར་ཟབ་མོ་ལེགས་པར་གསན་ནས། ཚུལ་བཞིན་དུ་ཉམས་སུ་བླངས་བའི་ཐུགས་བསྐྱེད་དང་ལྡན་པ་དང་། ཆོས་གསན་པའི་ཀུན་སྤྱོད་རྣམས་ལེགས་པར་གསལ་བཏབ་སྟེ་གསན་འཚལ། གང་གསན་བྱའི་ཆོས་ཀྱི་རྣམ་གྲངས་ནི། རྒྱལ་བ་ཚད་མེད་པའི་ཐུགས་རྗེ་མངའ་བ་རྣམས་ཀྱིས་གདུལ་བྱ་ཐར་ལམ་ལ་འདྲེན་པར་བྱ་བའི་སླད་དུ། ཆོས་ཀྱི་རྣམ་གྲངས་ཟབ་ཅིང་རྒྱ་ཆེ་བ་དག་བཀའ་བསྩལ་ལ། དེ་དག་ཐམས་ཅད་ཀྱང་བསྡུ་ན་རྒྱུ་ཕ་རོལ་ཏུ་ཕྱིན་པའི་ཐེག་པ་དང་། འབྲས་བུ་གསང་སྔགས་ཀྱི་ཐེག་པ་གཉིས་སུ་འདུ་བ་ཡིན་ལ། དེ་དག་གཉིས་ཀྱང་འབྲས་བུ་སངས་རྒྱས་སྒྲུབ་པའི་ཐབས་སུ་ངེས་པར་གཅིག་མོད་ཀྱང་། གསང་སྔགས་ནི་ཁྱད་ཆོས་དུ་མའི་སྒོ་ནས། ཁྱད་པར་དུ་འཕགས་ཤིང་ལམ་མྱུར་བ་ཡིན་ཏེ། ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་ཤིང་། །ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་པས། །སྔགས་ཀྱི་ཐེག་པ་ཁྱད་པར་འཕགས། །ཞེས་གསུངས་པས། གསང་སྔགས་ལའང་ཕྱི་ནང་རྒྱུད་སྡེ་གོང་འོག་སོགས་མཐའ་ཀླས་པར་བཞུགས་པ་ལས། འདིར་རང་རེའི་བོད་ཡུལ་དུ་སྔགས་གསར་རྙིང་གཉིས་སུ་བྱུང་བ་ལས། གསར་མ་ལས་ཁྱད་པར་དྲུག་གི་འཕགས་པར་གྱུར་པ་སྔ་འགྱུར་རྙིང་མ་ཡིན། རྙིང་མ་དེ་ཉིད་ལའང་རིང་བརྒྱུད་བཀའ་མ། ཉེ་བརྒྱུད་གཏེར་མ། ཟབ་མོ་དག་སྣང་སྟེ་བརྒྱུད་པའི་བཀའ་སྲོལ་གསུམ་དུ་མཆིས་པ་ལས། ད་ལམ་ཟབ་མོ་དགོངས་པའི་གཏེར་གྱི་ཕྱོགས་སུུ་གཏོགས་པ་ཡིན། དེ་ལའང་། རྣམ་གྲངས་བསམ་གྱིས་མི་ཁྱབ་པ་ཞིག་བཞུགས་པ་ལས། ད་ལམ་གྱི་སྐབས་འདི་ནི་གནུབས་ཆེན་སངས་རྒྱས་ཡེ་ཤེས་ཀྱི་རྣམ་འཕྲུལ། གཏེར་ཆེན་ཨོ་རྒྱན་རྩ་གསུམ་གླིང་པའི་སྐུའི་སྤྲུལ་པའི་ཟློས་གར་ལྔ་པ་ངེས་དོན་ཆོས་དབྱིངས་གྲོལ་གྱིས། རབ་བྱུང་བཅུ་དྲུག་པའི་ས་འབྲུག་ལོར་མཆོག་གྱུར་ཟླ་བའི་ཉེར་ལྔའི་ནུབ་མོར་མཚོ་རྒྱལ་དངོས་ཀྱིས་སྒྲུབ་ཐབས་ཕྱི་ནང་གསང་གསུམ་མཐའ་གཏད་དང་བཅས་བརྡའི་བསྐུལ་བ་ལས་བྱུང་བའི་དུས་དམན་ཉམས་ཆག་སྐྱོན་གྱིས་ལོ་བརྒྱད་གསང་རྒྱ་བཏབ་ཅིང་། ཕྱིས་སུ་ཡུལ་དུས་རྟེན་འབྲེལ་གྱིས་བསྐུལ་བས་མཚོ་རྒྱལ་གསང་སྒྲུབ་ས་བོན་ཙམ་ཕབ་པར་མཛད་པ་ཡེ་ཤེས་སྒྲ་དབྱངས་ཀྱི་བྱིན་རླབས་དབང་བསྐུར་མདོར་བསྡུས་སུ་སྒྲུབ་པ་ཡིན་ལ། དེའང་རྡོ་རྗེ་ཐེག་པའི་ལམ་ལས་དངོས་གྲུབ་སྒྲུབ་པའི་ལྷ་གཙོ་བོ་ནི་རྡོ་རྗེ་རྣལ་འབྱོར་མ་ཉིད་ཡིན་ཏེ། དེའང་དོན་ལ་ལྷ་ཡབ་ཡུམ་ལ་བཟང་ངན་མེད་ཀྱང་། འདག་བྱ་དག་བྱེད་ཀྱི་དབང་དུ་བྱས་ན་ཤེས་རབ་རྩ་བ་དང་ཐབས་ཡན་ལག་ཡིན་པ་དང་། བདེ་བ་ཆེན་པོའང་རྣམ་ཀུན་མཆོག་ལྡན་གྱི་སྟོང་པར་སྒྲུབ་དགོས་པ་དང་། བདག་ཉིད་ཧེ་རུ་ཀའི་རྣལ་འབྱོར་དང་མ་བྲལ་ཡང་། ཕོ་ཉ་མོ་རྣམས་བདག་གི་རྡོ་རྗེ་སློབ་དཔོན་དུ་གྱུར་པའི་ཕྱིར། མཆོག་འདོད་པ་རྣམས་ཀྱི་ལྷག་པའི་ལྷ་ཡི་གཙོ་བོ་མཁའ་འགྲོ་ཡིན་པར་གསུངས་པ་བཞིན་ད་ལམ་མཁའ་འགྲོའི་རྩ་བའི་དཀྱིལ་འཁོར་དུ། སྨིན་བྱེད་ཀྱི་དབང་བསྐུར་སྒྲུབ་པ་ལའང་བདག་ཉིད་ཀྱིས་བགྱི་འོས་རྣམས་གྲུབ་ནས། ད་ཁྱེད་རང་སློབ་མ་རྣམས་དེང་འདིར་ཡང་གསང་བླ་མེད་ཤེས་རབ་མ་རྒྱུད་དོན་གྱི་ཐེག་པ་རིན་པོ་ཆེར་འཇུག་པ་ལས་སུ་རུང་ཕྱིར། སྣང་སྲིད་སྣོད་བཅུད་བདག་ལུས་ལོངས་སྤྱོད་ལྟོས་པར་བཅས་པ་ཡོངས་སུ་འབུལ་སྙམ་པས་ཞིང་ཁམས་ཤིག་འབུལ་བར་ཞུ། «ཞེས་མཎྜལ་ཕུལ་བཅུག »དེ་ནས་དཀྱིལ་འཁོར་ལ་འཇུག་པའི་དོན་དུ་སྙིམ་པར་མེ་ཏོག་དང་བཅས་པས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་མཛོད། དགའ་ཆེན་ཁྱོད་བདག་སྟོན་པ་སྟེ། །སློབ་དཔོན་ཁྱོད་ནི་དགོངས་སུ་གསོལ། །བྱང་ཆུབ་ཆེན་པོའི་ཚུལ་སྟོན་པ། །མགོན་པོ་ཆེན་པོ་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་སེམས་ཀྱང་བདག་ལ་སྩོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་སྩོལ། །ཐར་པ་མཆོག་གི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། «།ལན་གསུམ། »མདུན་གྱི་ནམ་མཁར་བླ་མ་རྒྱལ་ཡུམ་ཡེ་ཤེས་མཚོ་རྒྱལ་དང་ཐ་མི་དད་པ་ལ། ཕྱོགས་བཅུའི་དུས་བཞིའི་སྐྱབས་ཡུལ་མ་ཚང་བ་མེད་པས་བསྐོར་བ་མངོན་སུམ་ལྟ་བུར་བཞུགས་པའི་སྤྱན་སྔར། འདི་ནས་བྱང་ཆུབ་མ་ཐོབ་ཀྱི་བར་དུ་སྐྱབས་སུ་འགྲོ་བར་བགྱིའོ་སྙམ་པའི་འདིའི་རྗེས་ཟློས་མཛོད། ན་མོཿ དབྱིངས་རིག་ངོ་བོ་ཀ་དག་སྤྲོས་དང་བྲལ༔ ཡེ་ཤེས་རབ་དགའ་བདེ་ཆེན་གཡོ་བ་མོ༔ བདེ་དགའ་རྒྱ་མཚོའི་གྲོལ་ལམ་མཆོག་གི་སྐུ༔ དབྱངས་ཅན་མཚོ་རྒྱལ་སྐུ་ལ་སྐྱབས་སུ་མཆི༔ «ལན་གསུམ། གཉིས་པ་སེམས་བསྐྱེད་པ་ནི། »དེ་ནས་མཁའ་ཁྱབ་སེམས་ཅན་གྱི་དོན་དུ་སྨོན་འཇུག་བླ་ན་མེད་པའི་སེམས་མཆོག་དམ་པ་བསྐྱེད་པར་བགྱིའོ་སྙམ་པའི་ངང་ནས་འདིའི་རྗེས་ཟློས་མཛོད། ཧོཿ མ་གྱུར་འགྲོ་བ་མཁའ་ཁྱབ་སེམས་ཅན་ཀུན༔ ཚེ་རབས་ཐོག་མེད་ཨ་འཐས་འཁོར་བར་འཁྱམས༔ འཁོར་འདས་ཅིག་ཅར་རིག་པའི་ཡོ་ལང་གིས༔ ཀུན་ཁྱབ་བྱང་ཆུབ་མཆོག་ཏུ་སེམས་བསྐྱེད་དོ༔ «ལན་གསུམ། »སླར་ཡང་ཚོགས་ཞིང་དེ་དག་གི་དཀྱིལ་འཁོར་དུ་ཕྱི་སོ་ཐར་གྱི་སྡོམ་པ། ནང་བྱང་སེམས་ཀྱི་བསླབ་པ། གསང་བ་སྔགས་ཀྱི་དམ་ཚིག་སྤྱི་དང་ཁྱད་པར་གྱི་སྡོམ་པ་གསུམ་པོ་ཚུལ་བཞིན་དུ་བཟུང་བར་བགྱིའོ་སྙམ་པའི་འདིའི་རྗེས་ཟློས་མཛོད། བདེ་གཤེགས་སྲས་བཅས་བདག་ལ་དགོངས། །རིག་པ་འཛིན་པ་བདག་གིས་ནི། །བྱང་ཆུབ་སྙིང་པོ་མཆིས་ཀྱི་བར། །སོ་སོར་ཐར་དང་བྱང་ཆུབ་སེམས། །རིག་འཛིན་ནང་གི་སྡོམ་པའི་ཚོགས། །མ་ལུས་ཡོངས་སུ་བཟུང་བར་བགྱི། «ལན་གསུམ། དམ་ཆུ་སྦྱིན་ལ། » ཁྱོད་ཉིད་རྣལ་འབྱོར་གྲོང་ཞུགས་ནས༔ རྣལ་འབྱོར་མ་ཡི་ཡེ་ཤེས་ནི༔ གང་ཡིན་ཁྱོད་ལ་སྦྱིན་བྱེད་ན༔ དེ་བདག་རྡོ་རྗེ་སློབ་དཔོན་གྱི༔ དམ་ཚིག་གང་ཡིན་ཁྱོད་ཀྱིས་སྲུངས༔ བཛྲ་ས་མ་ཡ་ཧཱུྃ་«གིས་དམ་ཚིག་རྡོ་རྗེས་སྙིང་གར་རེག »།ཇི་ལྟར་བསྒོམ་པ་ལས་མི་འདའ་བར་ཐུགས་ཀྱི་དམ་ཚིག་ཡིད་ཀྱིས་བསྲུངས་སྙམ་པས་འདིའི་རྗེས་ཟློས་མཛོད། ཨ་མྲྀ་ཏ་ཨུ་ད་ཀ་ཋཿ «དམ་ཆུ་ལྕེ་ཐོག་ཏུ་མྱོང་། »དེ་ནས་དབང་གི་གཞི་བསྒྲུབ་པར་བྱ་བའི་ཕྱིར་ཡེ་ཤེས་དབབ་པ་ལ། ཁྱེད་རང་རྣམས་སྒོ་གསུམ་གྱི་གནད་ལེགས་པར་གཅུན་ཏེ་དམ་ཚིག་པའི་ལྷ་སྐུ་འདི་བཞིན་གསལ་ཐོབ་ཅིག༔ ཨོཾ་ཨ་མྲྀ་ཏ«ས་བསང་། » སྭ་བྷཱ་ཝ«ས་སྦྱངས། » ཧོཿ བདག་གཞན་སྣོད་བཅུད་དང་བཅས་པ་མི་དམིགས་པ་སྟོང་པ་ཉིད་དུ་གྱུར། སྟོང་པའི་ངང་ལས་རང་ཉིད་སྐད་ཅིག་གིས། །སྣ་ཚོགས་གེ་སར་ཉི་ཟླའི་དཀྱིལ་འཁོར་སྟེང་༔ རང་རིག་མ་བཅོས་ཡེ་ཤེས་མཚོ་རྒྱལ་སྐུ༔ གཞོན་ནུ་སྐུ་ལུས་བཅུ་དྲུག་ལོན་པའི་ཚུལ༔ མཚན་བཟང་དཔེ་བྱད་དཀར་དམར་མདངས་དང་ལྡན༔ གསེར་གཡུ་མུ་ཏིག་རིན་ཆེན་རྒྱན་གྱིས་མཛེས༔ སྔོ་དམར་ལྗང་གུའི་ན་བཟའ་རྣམས་ཀྱིས་བཀླུབས༔ ས་ལེ་སྦྲམ་གྱི་སྐ་རགས་རྡོར་མདུད་བཅིངས༔ དཔྲལ་བར་རཏྣའི་མེ་ཏོག་འོད་ལྔས་མཚན༔ དབུ་སྐྲ་ཐོར་ཚུགས་རིགས་བདག་པད་འབྱུང་མཚན༔ ལྷག་མ་ཚོ་གསུམ་སྐུ་རྒྱབ་སྐེད་པར་བསླེབས༔ ཕྱག་གཡས་མཆོད་སྦྱིན་སྡེ་སྣོད་གླེགས་བམ་བསྣམས༔ གཡོན་པས་བྷནྡྷར་བདུད་རྩི་ཚེ་བུམ་འཛིན༔ གཡས་བརྐྱང་གཡོན་བསྐུམ་ནུ་མ་བྷ་ག་རྒྱས༔ ལང་ཚོ་རབ་རྒྱས་ཐུགས་ཀར་པད་ཉིའི་སྟེང་༔ རྗེ་བཙུན་སྒྲོལ་མ་མྱུར་མ་དཔའ་མོ་སྔོ༔ ཞལ་གཅིག་ཕྱག་གཉིས་གཡས་བརྐྱང་གཡོན་བསྐུམ་རོལ༔ སྐྱབས་སྦྱིན་པདྨ་ལོངས་སྐུའི་རྒྱན་ཆས་སྤྲས༔ དེ་ཡི་ཐུགས་ཀར་པད་ཉི་ཟླ་གདན་སྟེང་༔ ཡུམ་ཆེན་ཤེར་ཕྱིན་ཀུན་ཏུ་བཟང་མོ་མཐིང་༔ དབྱེར་མེད་རྒྱན་སྤངས་མཉམ་བཞག་སྐྱིལ་ཀྲུང་བཞུགས༔ དེ་ལྟར་དུ་གསལ་བའི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྃ་སྔོན་པོས་མཚན་པ་ལས་འོད་ཟེར་ལྕགས་ཀྱུ་ལྟར་འཕྲོས། ཕྱོགས་བཅུའི་རྒྱལ་བའི་ཞིང་དང་། ཁྱད་པར་ལྷོ་ནུབ་རྔ་ཡབ་དཔལ་རི་རང་བཞིན་སྤྲུལ་པའི་ཞིང་ནས་རྩ་གསུམ་རྒྱལ་བ་ཞི་ཁྲོ་དཔའ་བོ་རྣལ་འབྱོར་མ་རྣམས་སྤྱན་དྲངས། དེ་ཐམས་ཅད་ཀྱང་མཁའ་འགྲོའི་སྐུ་ཕྱག་རྒྱ། གསུང་ཡིག་འབྲུ། ཐུགས་ཕྱག་མཚན་གྱི་རྣམ་པ་ཁ་ཆར་བུ་ཡུག་འཚུབས་པ་བཞིན་སྤྱན་དྲངས། ཁྱེད་རང་རྣམས་ལ་སིབ་སིབ་ཐིམ་པས་རྒྱུད་བྱིན་གྱིས་བརླབས་པའི་མོས་པ་བརྟན་པོ་མཛོད། «མན་ངག་ལས་བྱུང་བ་བཞིན་དུ་ཡེ་ཤེས་འབེབས་སྦྱོར་གྱི་རྫས་སྲེག་ཅིང་རོལ་མོ་དང་བཅས་སྤྱན་འདྲེན་པ་ནི། » ཧཱུྃ་མ༔ མི་དམིགས་འོག་མིན་ཞིང་ཁམས་སུ༔ སྣང་བ་སྣ་ཚོགས་སྐུ་ཡི་བཀོད༔ ལྷུན་གྱིས་གྲུབ་པ་གསུང་གི་རོལ༔ ཀ་དག་སྤྲོས་བྲལ་ཐུགས་ཀྱི་ངོར༔ སྐུ་གསུང་ཐུགས་མཆོག་སྤྱན་དྲངས་ནས༔ མ་རྒྱུད་མཁའ་འགྲོའི་ལྷ་ཚོགས་རྣམས༔ གནས་འདིར་བྱོན་ཅིག་དབང་མཆོག་བསྐུར༔ ཁྱེད་ཀྱི་རྗེས་སུ་བདག་བསྒྲུབ་ཕྱིར༔ བྱིན་རླབས་འོད་དཔུང་ཐིབས་སེ་ཐིབ༔ དངོས་གྲུབ་ཆར་རྒྱུན་སི་ལི་ལི༔ རོལ་མོའི་སྒྲ་དབྱངས་དི་རི་རི༔ དྲི་ཞིམ་སྤོས་ངད་ཆི་ལི་ལི༔ དམ་ཚིག་བཞིན་དུ་ཅི་བདེར་གཤེགས༔ ལོག་འདྲེན་བགེགས་ཚོགས་མ་ལུས་སེལ༔ མཆོག་དང་ཐུན་མོང་དངོས་གྲུབ་སྩོལ༔ ཨོཾ་བཛྲ་ཛྙཱ་ན་ཌཱཀྐི་ཧ་རི་ནི་ས་ཨཱ་བེ་ཤ་ཡ་ར་ར་ར་ར་ཙཱ་ལ་ཡ་ཙཱ་ལ་ཡ་ས་མ་ཡ་ཧཱུྃ། «ཞེས་པས་ཡེ་ཤེས་པ་དབབ་ཅིང་རྡོ་རྗེ་མེ་ཏོག་དང་བཅས་པ་སྤྱི་བོར་བཞག་ལ། » ཏིཥྛ་བཛྲ་«བརྗོད་པས་དེ་ཉིད་བརྟན་པར་བྱའོ། » «།ཐོག་མར་བུམ་པའི་དབང་བསྐུར་བ་ནི། »བུམ་པ་འདི་ཉིད་ཡེ་ཤེས་འོད་ལྔ་ལས་གྲུབ་པའི་གཞལ་ཡས་ཁང་གི་ནང་དུ། བུམ་བཅུད་ཡེ་ཤེས་མཁའ་འགྲོའི་ལྷ་ཚོགས་མངོན་སུམ་དུ་བཞུགས་པ་ཁྱེད་རང་རྣམས་ཀྱི་སྤྱི་བོར་བསྐུར་བའི་མོད་ལ། ལྷ་རྣམས་བདུད་རྩི་མེར་གྱིས་ཞུ་བ་སྤྱི་བོར་སིབ་ཀྱིས་ཐིམ་པས་ལུས་ཀྱི་ནང་ཐམས་ཅད་བདུད་རྩིས་གང་། སྐྱེ་བ་ཐོག་མ་མེད་པར་ལུས་ཀྱི་སྒོ་ནས་བསགས་པའི་ལས་ཉོན་ཐམས་ཅད་སྦྱངས